שאול אדלר

שאול אהרן אדלר (17 במאי 1895 – 25 בינואר 1966) היה פרזיטולוג, מיקרוביולוג ורופא ישראלי, פרופסור לפרזיטולוגיה באוניברסיטה העברית בירושלים. במחקריו הביא לפריצת דרך בהבנת המערכת החיסונית ועמידותה בפני חיידקים. היה עמית זר של החברה המלכותית, חבר האקדמיה הלאומית הישראלית למדעים וחתן פרס ישראל לרפואה לשנת תשכ"ז (1957).

 קורות חיים 
אדלר נולד בשנת 1895 בקרליץ שבאימפריה הרוסית, ובילדותו (1900) היגר עם משפחתו לאנגליה. הוא למד רפואה באוניברסיטת לידס והתגייס כרופא לשורות הצבא הבריטי (1917–1920), מטעמו שירת בעיראק. כשהשתחרר התמחה בליברפול ברפואה טרופית ועבד תקופה בחקר המלריה בסיירה לאון, אז מושבה בריטית. במסגרת מחקרו זה הזריק לגופו טפילי מחלות, כדי לבחון את השפעתם על גוף האדם.

בשנת 1924 עלה לארץ ישראל. תחילה עבד כפתולוג בבית החולים "הדסה" בירושלים, ובשנת 1925 הצטרף לסגל האוניברסיטה העברית בירושלים, כאסיסטנט לפרזיטולוגיה. בשנת 1928 הועלה לדרגת פרופסור חבר ושימש ראש המחלקה לפרזיטולוגיה, אשר נוסדה על ידו באופן רשמי בשנת 1931, ובה מונה לפרופסור מן המניין בשנת 1934. במהלך השנים שימש גם דקאן הפקולטה לרפואה. במחלקה לפרזיטולוגיה עבד במחקר ובהוראה עד לפרישתו, בשנת 1965.

אדלר היה בין המדענים המוכרים בתחומו ברחבי העולם ושימש יועץ ויזם לפרויקטים שונים, בין היתר כיועץ למחלות טרופיות בארגון הבריאות העולמי וכחבר באקדמיה המלכותית הבריטית. שמו התבסס בעקבות מחקריו פורצי הדרך בחקר מחלות נפוצות הנגרמות על ידי טפילים. במחקרים אלו בודד את הטפילים הגורמים לסוגי המחלות השונות, באדם ובבעלי חיים, דוגמת קדחת המערות באדם וקדחות הקרציות (תיילריה  ואנפלסמה ) בבקר. לאחר זיהוי גורמי המחלות הואץ פיתוח החיסון נגדן. קדחת המערות, שושנת יריחו, מלריה ודיזנטריה היו בין תחומי מחקריו. החיסונים לקדחת ולמלריה פותחו לראשונה על ידו.
יחד עם חיים בן-מנחם החל אדלר את השימוש באוגר זהוב כחיות מעבדה. באמצעות השימוש באוגרים הוכיח אדלר בשנת 1937 שבעלי חיים אינם חסינים, כפי ששוער, מפני מחלת הצרעת.

עבודתו המדעית זיכתה את אדלר בפרסים רבים, ובהם פרס ויצמן למחקרים במדעים מדויקים (פרס כבוד, 1949), פרס ישראל לרפואה (תשי"ז-1957), מדליית הזהב ע"ש ד"ר רוזנפלד מטעם ההסתדרות הרפואית בישראל (1963) ופרס בובליק (1966). תרומתו להצלת ענף הבקר לחלב זיכתה אותו בתואר חבר כבוד בהסתדרות הרופאים הווטרינרים בישראל.
הוא הוכתר בתואר אביר מסדר האימפריה הבריטית ובאות הוקרה של החברה הבריטית המלכותית לרפואה טרופית.
באוניברסיטת לידס, בה למד, קיבל ב-1965 תואר דוקטור לשם כבוד.
תרגומו לספר "מוצא המינים" של צ'ארלס דרווין זכה ב-1962 בפרס טשרניחובסקי.

עם תלמידיו נמנו נתן גולדבלום, שלמה הסטרין והאחים אהרן ואפרים קציר.

אדלר היה נשוי לסופי האסדן ואב לשלושה: יהודית אילן (בבגרותה פרופסור לביולוגיה באוניברסיטת קייס וסטרן ריזרב בקליבלנד, אוהיו), יונתן אדלר (בבגרותו פרופסור בפקולטה לרפואה באוניברסיטה העברית)  ואשר אדלר (בבגרותו פיזיקאי גרעיני). נפטר ב-1966 בירושלים. בהלווייתו השתתף נשיא המדינה. בשנת 1995 הודפס דיוקנו על בול ישראלי.

פרסומיו
 על דארווין ודארוויניזם (א. דארווין ותורתו; ב. דארוויניזם ומוסר), ירושלים: הוצאת-ספרים על שם י"ל מאגנס, האוניברסיטה העברית ('הרצאות לזכר יהודה ליב מגנס'), תש"ך.
 אספקטים רפואיים וביולוגיים של הארצות הטרופיות בכלל ושל אפריקה במיוחד, רחובות: המכון הלאומי והאוניברסיטאי לחקלאות – המרכז לידע ארצות חוץ, משרד החוץ – המחלקה לשיתוף בין-לאומי, ועדת ההמשך של ועידת רחובות – מכון ויצמן למדע ('לקט הרצאות על ארצות מתפתחות'), תשכ"ג 1962.

תרגום
 י"ס וקסלר, בעיני רופא עצבים: מחקרים ומסות; תרגם: שאול אדלר, תל אביב: עם עובד, תשי"ד.
 צ'ארלס דארווין, מוצא המינים: בדרך הבירור הטבעי, או השארת גזעים מחוננים במלחמת החיים; תרגם מאנגלית והוסיף מבוא: שאול אדלר, ירושלים: מוסד ביאליק ('ספרי מופת מספרות העולם'), תש"ך. (התרגום זיכה את אדלר בפרס טשרניחובסקי)

לקריאה נוספת
 שאול כ"ץ, מיכאל הד (עורכים), תולדות האוניברסיטה העברית בירושלים, הוצאת מאגנס, 1997, עמ' 437–439
 Daniel Gavron, Saul Adler: Pioneer of Tropical Medicine, Balaban Publishers, 1997
 H. E. Shortt, "Saul Adler, 1895-1966", Biographical Memoirs of Fellows of the Royal Society, Vol. 13, Nov., 1967 (Nov., 1967), pp. 1-34.

קישורים חיצוניים

 תולדות חייו באתר האוניברסיטה העברית
 כרטיס אישי, האקדמיה הלאומית הישראלית למדעים

 תולדות חייו באתר השירות הבולאי










הערות שוליים

קטגוריה:אימונולוגים ישראלים
קטגוריה:רופאים יהודים בריטים
קטגוריה:ראשוני האוניברסיטה העברית בירושלים
קטגוריה:סגל האוניברסיטה העברית בירושלים: רפואה
קטגוריה:מיקרוביולוגים ישראלים
קטגוריה:פרזיטולוגים ישראלים
קטגוריה:פרזיטולוגים ביישוב
קטגוריה:מלריולוגים ביישוב
קטגוריה:פתולוגים ביישוב
קטגוריה:בוגרי אוניברסיטת לידס
קטגוריה:אנשי העלייה הרביעית
קטגוריה:חברי האקדמיה הלאומית הישראלית למדעים
קטגוריה:זוכי פרס ישראל לרפואה
קטגוריה:זוכי פרס טשרניחובסקי
קטגוריה:זוכי פרס ויצמן
קטגוריה:עמיתים זרים בחברה המלכותית
קטגוריה:עמיתים יהודים בחברה המלכותית
קטגוריה:זוכי פרס בובליק
קטגוריה:רופאים צבאיים בריטים
קטגוריה:אישים שהונצחו על בולי ישראל
קטגוריה:ירושלים: רופאים
קטגוריה:יהודים בצבא הבריטי במלחמת העולם הראשונה
קטגוריה:רופאים צבאיים יהודים
קטגוריה:זוכי פרס ישראל לשנת 1957
קטגוריה:ישראלים ילידי האימפריה הרוסית
קטגוריה:יהודים הקבורים בהר המנוחות
קטגוריה:ישראלים שנולדו ב-1895
קטגוריה:ישראלים שנפטרו ב-1966